A BIZOTTSÁG 115/2007/EK RENDELETE
(2007. február 7.)
a 60/2004/EK rendeletnek a piacról el nem távolított cukor többletmennyiségei után kivetett összegek közösségi költségvetésbe történő jóváírása tekintetében való módosításáról
AZ EURÓPAI KÖZÖSSÉGEK BIZOTTSÁGA,
tekintettel Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Lengyelország, Magyarország, Málta, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása következtében a cukorágazatra vonatkozó átmeneti intézkedések megállapításáról szóló, 2004. január 14-i 60/2004/EK bizottsági rendelet (1) 7. cikke (2) bekezdése értelmében az ezekre a tagállamokra az e rendelet 6. cikke (2) bekezdésével összhangban el nem távolított többletmennyiségek tekintetében kivetett összeget a közösségi költségvetésben négy egyenlő részletben írják jóvá legkésőbb a 2006., 2007., 2008. és 2009. év december 31-ig.
(2)
A cukor el nem távolított többletmennyiségei után kivetendő összegekről szóló, 2006. november 13-i 2006/776/EK bizottsági határozat (2) megállapította, hogy a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában a cukorból, izoglükózból és gyümölcscukorból felhalmozott többletkészletek meghatározásáról szóló, 2005. május 31-i 832/2005/EK bizottsági rendelet (3) által meghatározott, cukorból meglévő többletmennyiségek - amelyek tekintetében 2006. március 31-ig nem szolgáltattak bizonyítékot a piacról való eltávolításról - után tagállamonként mekkora összeget kell kivetni.
(3)
A Közösségek saját forrásainak rendszeréről szóló 2000/597/EK, Euratom határozat végrehajtásáról szóló, 2000. május 22-i 1150/2000/EK, Euratom tanácsi rendelet (4) 6. cikke (3) bekezdésének a) pontja értelmében a rendelet 2. cikkében megállapított jogosultságokat legkésőbb a megállapításukat követő második hónap 19. napja utáni első munkanapon könyvelik le a számlákon.
(4)
A 60/2004/EK rendelet 7. cikkének (1) bekezdése szerint az érintett tagállamoknak a piacról való eltávolításról 2006. március 31-ig bizonyítékot kellett szolgáltatniuk a Bizottság részére. Egyes esetekben szükséges volt azonban további tájékoztatást kérni a benyújtott bizonyítékok vonatkozásában. E további tájékoztatások késői beérkezésére, valamint az alapos elemzésükhöz szükséges időre tekintettel az érintett tagállamokat nem lehetett értesíteni a 2006. október 31-ig kifizetendő összegekről. Következésképpen az 1150/2000/EK, Euratom rendeletben meghatározott rendelkezéseknek való megfelelés érdekében ki kell igazítani a 60/2004/EK rendelet 7. cikkének (2) bekezdésében az első részlet kifizetésére vonatkozó határidőt.
(5)
A 60/2004/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A HATÁROZATOT:
1. cikk
A 60/2004/EK rendelet 7. cikke 2. bekezdésének helyébe a következő lép:
„(2) Amennyiben a többletmennyiség egészére vagy egy részére nézve a piacról való eltávolításról szóló bizonyítékot nem szolgáltatják az (1) bekezdésnek megfelelően, az új tagállamra egy, az el nem távolított mennyiségnek a 2004. május 1-jétől2005. november 30-ig terjedő időszakban az 1701 99 10 KN-kód alá tartozó fehér cukorra alkalmazandó legmagasabb export-visszatérítéssel történő megszorzása után kapott összeget vetnek ki. Az e teljes összeg 25 %-ának megfelelő összeget legkésőbb 2007. január 31-ig, 2007. december 31-ig, 2008. december 31-ig, illetve 2009. december 31-ig írják jóvá a közösségi költségvetésben. A 2005/2006-os gazdasági év termelési illetékeinek kiszámításánál a teljes összeget kell figyelembe venni.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 7-én.